梅尧臣
依韵酬永叔再示
前岁守廪京城西，有如勾践巢会稽。
引杯尝胆未雪耻，怒蛙起揖当涔蹄。
海天白日蔽光影，霹雳一过收云霓。
九皋澄明鹤翅湿，欲暮刷羽声嘶嘶。
客来东方美须鬣，夜光出袖行无迷。
授予照眼已希世，自顾臭辣犹萍齑。
文章制作比善塑，物象变怪一以泥。
泥虽各用有巧拙，巧之高绝非由梯。
又闻东九蹈水底，骑颈直踞通天犀。
曼卿子美搂入室，似使二嫂治朕栖。
舜归在床不可得，此实素分非能齐。
而今我独向田里，秋稼已熟烹黄鸡。
自倾白酒坐溪上，谁念往日无梁稊。
邻邦或有寄嘉酿，瓦罂土缶盛玻璃。
昨喜得书书满纸，官尊职大怜我睽。
怪我书乱苦简略，疲驽岂敢攀骏骊。
贵贱交情古来有，胸中不欲置畛畦。
世间百事厌著意，但愿无病年寿跻。
田园未多亦粗给，儿女况足资提携。
终当去问绵上叟，自与野老月下犁。